KIRJALLINEN KYSYMYS P-1980/00 esittäjä(t): Daniel Varela Suanzes-Carpegna (PPE-DE) komissiolle. Euroopan laivanrakennusteollisuus.



Virallinen lehti nro 053 E , 20/02/2001 s. 0197 - 0198



KIRJALLINEN KYSYMYS P-1980/00 esittäjä(t): Daniel Varela Suanzes-Carpegna (PPE-DE) komissiolle (7. kesäkuuta 2000) Aihe: Euroopan laivanrakennusteollisuus Komission esittämä toinen kertomus, jossa taas todetaan Etelä-Korean harjoittaman vilpillisen kilpailun aiheuttama maailmanlaajuinen telakkateollisuuden kriisi, antoi EU:n ministerineuvostolle aiheen pyytää 18. toukokuuta 2000 komissiota jatkamaan telakkateollisuuden maailmanmarkkinoiden kehityksen ja erityisesti Etelä-Korean toiminnan tarkkailua ja ehdottamaan syyskuuhun mennessä konkreettisia suojatoimenpiteitä eurooppalaisille telakoille, mikäli Etelä-Korea jatkaa vilpillistä kilpailua laivanrakennusalalla. Komission jäsen Lamy ilmoitti kirjalliseen kysymykseen P-0729/00(1) antamassaan vastauksessa, että mldr komissio on valmis käynnistämään tutkimuksen, joka saattaa päätyä käsiteltäväksi WTO:n riitojenratkaisuelimessä mldr Mihin konkreettisiin seuranta- ja valvontatoimiin komissio on ryhtynyt Etelä-Korean tapauksessa ja mitkä ovat olleet niiden tähänastiset tulokset? Miten komissio on seurannut ja valvonut Etelä-Korean antamaa sitoumusta pidättyä konkurssissa olevien telakoiden pelastamisesta ja noudattaa kirjanpidossaan avoimuuden sääntöjä ja kansainvälisiä standardeja, joiden avulla laivojen hinnoittelussa voidaan ottaa huomioon kaikki kustannukset? Voiko komissio antaa tarkemmat tiedot tästä sitoumuksesta ja siitä, miten hyvin Korea on pitänyt siitä kiinni tähän mennessä? Mihin toimiin komissio ryhtyy, jos Etelä-Korea ei ole syyskuuhun mennessä lopettanut vilpillistä kilpailua? Mitä edellytyksiä tarvitaan, jotta komissio haastaisi syyskuussa Etelä-Korean WTO:n riitojenratkaisuelimeen? Ovatko nämä edellytykset olemassa jo nyt? (1) EYVL C 330 E, 21.11.2000, s. 210. Pascal Lamyn komission puolesta antama vastaus (29. kesäkuuta 2000) Joulukuussa 1999 aloitettu kahdenvälinen vuoropuhelu johti kansainväliseen sopimukseen, joka laadittiin Euroopan unionin ja Korean tasavallan hallituksen hyväksymänä laivanrakennuksen maailmanmarkkinoita koskevana pöytäkirjana. Teksti parafoitiin 10. huhtikuuta 2000, neuvosto hyväksyi sen 19. kesäkuuta 2000, ja molemmat sopimuspuolet allekirjoittivat sen 22. kesäkuuta 2000. Teollisuusneuvosto on 18. toukokuuta 2000 tekemissään päätelmissä mm. pyytänyt komissiota välittömästi ryhtymään pöytäkirjan mukaisiin neuvotteluihin Korean kanssa. Pyyntö toimitettiin virallisesti Korealle heti sopimuksen tultua voimaan eli sopimuksen allekirjoituspäivänä. Korea on periaatteessa suostunut neuvottelemaan Soulissa 18.19. heinäkuuta 2000. Komission valtuuskunnan mukana Souliin lähtee ryhmä komission asiantuntijoita, joilla on esille tulevien asioiden monipuolinen ja kattava asiantuntemus. Neuvotteluissa varmistetaan, että korealaiset täyttävät antamansa sitoumukset, jotka koskevat avoimuutta, tukiaisista pidättymistä ja kilpailukykyistä hinnoittelua. Sopimuksen mukaan sen toimivuutta arvioidaan uudelleen syyskuussa 2000 Brysselissä pidettävässä toisessa kokouksessa. Komission on annettava neuvostolle syyskuun 2000 lopussa neuvoston 18. toukokuuta 2000 tekemien päätelmien mukainen kertomus, jossa arvioidaan neuvottelujen tuloksia ja toimia, joita on toteutettu korealaistelakkojen kilpailusta yhteisön laivanrakennusteollisuudelle aiheutuneiden ongelmien ratkaisemiseksi tyydyttävällä tavalla. Komissio jatkaa joka tapauksessa laivanrakennusmarkkinoiden ja korealaistelakkojen kilpailukäyttäytymisen seuraamista ja toimittaa tutkimustensa tuloksista aikanaan neuvostolle kertomuksen.